b'\n_START_ARTICLE_\nGrigor Dimitrov\n_START_SECTION_\nPrivatni \xc5\xbeivot\n_START_PARAGRAPH_\nGrigor je ro\xc4\x91en u Haskovu u Bugarskoj, kao jedino dijete oca Dimitra, teniskog trenera i majke Marije, nastavnice tjelesne kulture i biv\xc5\xa1e odbojka\xc5\xa1ice 1991. godine. Prvi put je uzeo teniski reket u ruke kada je imao tri godine. S pet godina je po\xc4\x8deo da trenira svakodnevno. Godine 2007. Dimitrov se pridru\xc5\xbeio akademiji "Sanchez-Casal", gdje je trenirao pod vodstvom Emilia Sancheza i Pata \xc3\x81lvareza. Kasnije se preselio u Parizu gdje je trenirao na teniskoj akademiji Patricka Mouratogloua. Bio je u vezi s ruskom tenisa\xc4\x8dicom Marijom \xc5\xa0arapovom.\n_START_SECTION_\nJuniorska karijera\n_START_PARAGRAPH_\nGodine 2006. osvojio je turnir Orange Bowl za dje\xc4\x8dake do 16 godina, a godini dana kasnije za dje\xc4\x8dake do 18 godina izgubio je u finalu od Litavca Ri\xc4\x8dardasa Berankisa. Iste godine na juniorskom US Openu u paru s Kana\xc4\x91aninom Vasekom Pospisilom izgubio je od Francuza Jonathana Eysserica i J\xc3\xa9r\xc3\xb4mea Inzerilla._NEWLINE_Godine 2008. osvojio je juniorski Wimbledon i US Open. Dana 8. rujna postao je juniorski svjetski broj jedan, a godinu je zavr\xc5\xa1io kao broj tri.\n_START_SECTION_\nProfesionalna karijera\n_START_PARAGRAPH_\nProfesionalnu karijeru zapo\xc4\x8deo je 2008. godine, prvi turnir koji je osvojio bio je futures turnir u Barceloni. Prvi susret na ATP razini odigrao je na Ordina Openu, gdje je izgubio od Rusa Igora Andrejeva._NEWLINE_Prvu pobjedu na ATP turniru ostvario je 2009. godine kada je pobijedio tada\xc5\xa1njeg svjetskog broja 23. Tom\xc3\xa1\xc5\xa1a Berdycha. Prvi ATP finale igrao je 6. sije\xc4\x8dnja 2013. godine u Brisbanu gdje je izgubio od Andya Murraya, tada je postao prvi Bugarin u povijesti koji je igrao ATP finale. Prvi ATP turnir koji je osvojio bio je u Stockholmu 20. listopada 2013 kada je pobjedio \xc5\xa0panjolca Davida Ferrera. Sljede\xc4\x87e godine osvaja turnire u Acapulcu, Bukure\xc5\xa1tu i Londonu. Poslije \xc4\x8detiri uzastopna uspje\xc5\xa1na finala bilje\xc5\xbei poraze u finalu Stockholma 2014.,  te Sydneya i Istanbula 2016._NEWLINE_Progla\xc5\xa1en je Bugarskim sporta\xc5\xa1em 2014. godine.'